**Izhodišča za vodenje čebelarjev začetnikov v čebelarskih društvih**

Izhodišča za vodenje čebelarjev začetnikov v čebelarskih društvih je pripravila in potrdila Komisija Upravnega odbora Čebelarske zveze Slovenije za izobraževanje na 6. redni seji dne 29. novembra 2017, sprejeta pa so bila na 10. redni seji Upravnega odbora Čebelarske zveze Slovenije dne 15. marca 2018.

1. **PRIPOROČENE AKTIVNOSTI ČEBELARSKIH DRUŠTEV**

Čebelarsko društvo naj z namenom uspešne vključitve čebelarjev začetnikov v čebelarstvo na svojem območju:

* Podarijo čebelarjem začetnikom prvo čebeljo družino in prvi panj oz. omogočijo nakup čebeljih družin iz lokalnega okolja.
* Določijo enega ali več inštruktorjev za celoletno pomoč čebelarjem začetnikov na lokaciji čebelnjaka s svetovanjem in poučevanjem.
* Vzpodbuja člane, da pristopijo k pridobitvi NPK čebelar in čebelarski mojster ter vodi evidenco usposobljenosti svojih članov.
* Vzpostavijo društveni, učni čebelnjak (v kolikor ga še nimajo).
* Organizirajo naj društvena predavanja, debatne večere ter delavnice v učnem čebelnjaku.
* Organizirajo naj tedenska/14-dnevna srečanja učnega krožka za nove člane pod vodstvom inštruktorja v učnem čebelnjaku.
* Organizirajo naj redna mesečna srečanja, kjer se pogovarja o čebelarskih opravilih v tekočem mesecu - koordinacija.
* Organizirajo naj strokovne ekskurzije k večjim in izkušenim čebelarjem.
* Organizirajo naj druženja neformalne narave (piknike, društvene akcije), kjer se čebelarji spoznajo in med seboj izmenjujejo informacije ter razvijejo pripadnost skupini in solidarnost.
* Omogočijo začetnikom izposojo opreme (točilo, mešalec pogače, sublimator, kotel za prekuhavanje, talilnik voska).
* Omogočijo izposojo čebel v društvenem čebelnjaku preden čebelar začetnik sprejme odločitev o vzpostavitvi lastnega čebelarstva.
* Omogočijo naj hiter prenos pomembnih in časovno aktualnih informacij (zdravstveno stanje, medenje, nujna opravila, spremembe v vremenu) preko mailing list, spletne strani, SMS skupinskega obveščanja.
* Omogočijo nakup sladkorja ter zdravil.
* Omogočijo hitro in preprosto včlanitev novih članov. Pri včlanjevanju naj ne bodo selektivni oz. povsem zaprti za nove člane.
* Povezujejo s sosednjimi čebelarskimi društvi pri omogočanju pomoči čebelarjem začetnikom.
1. **PRIPOROČENA PRAVILA IN POGOJI INŠTRUKTORSKEGA VODENJA**

Čebelarski inštruktor:

* Naj ima večletno čebelarsko prakso in izkušnje ter znanje na visoki ravni (NPK čebelar, čebelarski mojster).
* Naj ima formalno ali neformalno pridobljena znanja in spretnosti za andragoško delo.
* Daje nasvete, ki so v skladu z dobro čebelarsko prakso in zakonodajo. Ne daje (namernih) dezinformacij ali nasvetov, ki so v nasprotju z zakonodajo ali dobro čebelarsko prakso.
* Je dosegljiv in si vzame čas, da obišče čebelarja začetnika.
* Ne čebelari namesto začetnika, zgolj vodi začetnika, ko sam čebelarji.
* Začetnikom naj pomaga pri nakupu prvih čebeljih družin, da bodo le te zdrave in močne čebelje družine. Z nasvetom naj prepreči nakup slabe družine.
* Naj bo poverjen za to funkcijo s strani čebelarskega društva
1. **PRIPOROČILA ZA ČEBELARJE ZAČETNIKE**
* Opravi tečaj za čebelarje začetnike in se udeležuj se organiziranih usposabljanj.
* Včlani se v čebelarsko društvo, kjer čebelariš in bodi prisoten in aktiven član, sprašuj in izmenjuj informacije s kolegi čebelarji.
* Poišči si izkušenega čebelarja, ki bo tvoj inštruktor
* Pred začetkom čebelarjenja, nakupom opreme in čebeljih družin, pridobi čim več znanja in izkušenj v drugih čebelarstvih.
* Še posebej pridobi čim več znanja o zdravstvenem varstvu čebel s poudarkom zatiranja varoj ter znanja o preprečevanju rojenja.
* Za čebele si vzemi dovolj časa.
* Nameni čas lastnemu študiju z branjem čebelarskih knjig, revij in spletnih vsebin.
* Reflektiraj težave in išči rešitve zanje.